Vermiste boer van Ermelo se lyk op sy plaas gevind | Netwerk24
Deur Isabel Venter 12 Junie 2019 15:31
’n Boer van Ermelo in Mpumalanga wat sedert die naweek vermis was, is vermoor.
Moolman Meyer (63) se lyk is in die bosse op sy plaas, Waaihoek in die Sheepmoor-gebied, gevind.
Volgens Henry Geldenhuys, adjunkpresident van TLU SA, het ’n vriend van Meyer Dinsdag op die plaas opgedaag op soek na hom.
Geldenhuys het Woensdag vanaf Meyer se plaas met Netwerk24 gepraat, terwyl die polisie volgens hom nog die toneel vir leidrade gefynkam het.
Meyer se vriend het hulp ontbied toe hy net sy bakkie by die huis gevind het.
Met die hulp van die plaaslike plaaswag, TLU SA en die polisie is ’n massiewe soektog na Meyer van stapel gestuur, sê Geldenhuys.
“Ons het Dinsdag tot ná 22:00 gesoek.”
Die soektog is Woensdag hervat en Meyer se lyk is net ná 11:00 in die veld naby sy trekker gevind.
“Hy is erg verniel . . . hy is verskeie kere met ’n kapmes bygekom,” sê Geldenhuys.
Hy het weer eens die geweld wat gebruik word in plaasaanvalle, veroordeel.
Meer oor: Moolman Meyer | Waaihoek | Lyk Gevind | Plaas | Polisie-Ondersoek | Vermiste Boer